Mogens Jensen (S), 2009-02-27:
Jamen det er jeg glad for at Venstres ordfører siger.
For jeg tror, at vi kan være en bred kreds af partier, der godt kan finde en langt mere holdbar løsning for den her kompensation til kunstnerne i årene fremover.
Og jeg synes, at det gør indtryk - det gør det i hvert fald på mig, og det tror jeg egentlig også det gør på Venstres ordfører - når både hele elektronikbranchen har det her ønske og kunstnerne og rettighedshaverne har det.
Så tror jeg godt, vi kunne finde en bred politisk løsning.
Jeg tager Venstres ordførers sidste bemærkning her som et udtryk for, at det er noget, vi skal have kigget på.
Som Venstres ordfører var inde på, giver det her lovforslag kulturministeren mulighed for at fastsætte nærmere regler om sagsbehandlingen ved godkendelse af forvaltningsorganisationer, det gælder her i Danmark bl.a. KODA og Gramex, og det skal jo netop sikre gennemførelsen af EU's servicedirektiv i dansk ret på Kulturministeriets område.
Servicedirektivet opstiller en række forskellige formelle krav til sagsbehandlingen i forbindelse med bl.a. Kulturministeriets godkendelse af forvaltningsorganisationerne, som jo altså på vegne af rettighedshaverne forvalter ophavsrettigheder og dermed også er tjenesteydere i servicedirektivets forstand.
Derudover gennemføres der - som vi lige har debatteret - med lovforslaget også en teknisk ændring af ophavsretsloven, sådan at der indsættes en hjemmel til udbetaling af kompensation for et eventuelt fald i dvd-provenuet under blankbåndsordningen.
Socialdemokraterne kan støtte forslaget, og vi er også tilfredse med, at ministeren har lyttet til KODA, Samrådet for Ophavsret og DR og dermed undladt, som der ellers var lagt op til, en meget bred bemyndigelsesregel til ministeren, som der egentlig ikke er behov for i loven, altså at man nu med det her lovforslag begrænser sig til at give hjemmel til administrativt at fastsætte regler om sagsbehandlingen, som organisationerne har ønsket det.
Det er vi meget tilfredse med.
Vedrørende blankbåndsordningen og kompensation for dvd-provenuet har Socialdemokraterne altså bemærket, at Branchen ForbrugerElektronik i sit høringssvar er fremkommet med et generelt forslag om at forenkle administrationen ved at erstatte den vederlagsordning, den kompensationsordning, vi har i dag, med en total sikring af rettighedshaverne via finansloven.
Man anfører bl.a., at handelen med blankmedier i dag fortsat foregår via grænsehandel og også via udenlandske hjemmesider, og man finder, at det skyldes, at det danske vederlag altså er for højt.
Og derfor er det brancheforeningens opfattelse, at handelen vil blive flyttet tilbage til Danmark igen, hvis rettighedshaverne bliver kompenseret via finansloven.
Det er vi fra socialdemokratisk side fuldstændig enige i, og det er i øvrigt også noget, rettighedshaverne er enige i.
Det er tid til, at vi får erstattet en fuldstændig utidssvarende afgift på blankbånd med en finansiering via en kompensation til rettighedshaverne over finansloven, og selvfølgelig skal det ske på et niveau, der sikrer en reel kompensation for den lovlige kopiering, som foretages i dag.
Derfor vil jeg gerne, også på baggrund af det, Venstres ordfører har sagt her i dag, opfordre kulturministeren til at påbegynde forhandlinger om en ændret kompensationsordning for den lovlige kopiering i Danmark.
Men Socialdemokraterne kan altså støtte dette lovforslag.